Prieskum AKO: Smer vedie pred Kotlebom a koalícou progresívcov a SPOLU

Do parlamentu by sa dostalo deväť strán.

7. máj 2019 o 11:22 (aktualizované 7. máj 2019 o 13:09) Veronika Orviská, SME.SK

Článok pokračuje pod video reklamou

BRATISLAVA. Ak by sa parlamentné voľby konali na prelome apríla a mája vyhrala by ich strana Smer. Podľa prieskumu agentúry AKO by získala 19,1 percenta hlasov.

Do parlamentu by sa dostalo až deväť strán a súčasná koalícia by získala iba 50 mandátov.

Ak sa vám graf nezobrazuje správne, kliknite sem.

Minimálne rozdiely

Rozdiely na druhom až štvrtom mieste sú veľmi tesné.

Na druhom mieste skončila Kotlebova strana ĽSNS so ziskom 13,9 percenta hlasov.

Tesne za extrémistami sa umiestnila koalícia strán Progresívne Slovensko a SPOLU, ktorú by volilo 13,7 percenta hlasov a za štvrtú SaS by hlasovalo 13,1 percenta voličov.

Za sulíkovcami nasleduje OĽaNO so ziskom 9,2 percenta a hnutie Sme Rodina, ktoré by volilo 8,3 percenta ľudí.

Ak sa vám graf nezobrazuje správne, kliknite sem.

Bugárovci by prešli len tesne

Koaličná SNS by sa umiestnila so ziskom osem percent na siedmom mieste. Momentálne mimoparlamentné hnutie KDH by volilo 6,8 percenta ľudí.

Brány parlamentu by prekročil vládny Most-Híd len tesne a to so ziskom presne päť percent hlasov.

Pred bránami parlamentu by zostala SMK-MKP, ktorú by si vybralo 2,6 percenta opýtaných, Kresťanskú úniu a Priamu demokraciu by zhodne volilo 0,2 percenta voličov, Strane zelených Slovenska by dalo hlas 0,1 percenta voličov.

Agentúra vykonávala prieskum od 29. apríla do 6. mája, výberovú vzorku tvorilo 1000 respondentov. Ľudí sa pýtala, ktorej strane alebo hnutiu by dali svoj hlas, ak by sa parlamentné voľby konali najbližší víkend.

Z prieskumu tiež vyplynulo, že voliť by nešlo 5,1 percenta opýtaných, odpovedať nevedelo 12,2 percenta a 0,5 percenta odmietlo prezradiť, koho by volilo. Ostatných 82,2 percenta respondentov rozdelilo stranám uvedené preferencie.

Ak sa vám graf nezobrazuje správne, kliknite sem.

Ak sa vám graf nezobrazuje správne, kliknite sem.